Saksalaiset haluttomia puolustamaan Baltiaa ja Puolaa – laajan kyselytutkimuksen mukaan yli puolet jättäisi Naton itäiset jäsenmaat oman onnensa nojaan, jos Venäjä hyökkäisi

Yhdysvaltalaisen Pew Research Centerin tutkimuksessa myös britit, espanjalaiset ja ranskalaiset ovat varsin innottomia täyttämään sotilasliiton velvoitteita.

Saksalaiset suhtautuvat huomattavan vastahakoisesti Viron, Latvian, Liettuan ja Puolan sotilaalliseen puolustamiseen, käy ilmi tuoreesta kyselytutkimuksesta.

Yhdysvaltalaisen Pew Research Internationalin laajan kansainvälisen tutkimuksen mukaan vain 40 prosenttia saksalaisista haluaisi maansa ryhtyvän sotilastoimiin, jos Venäjä hyökkäisi johonkin Naton itäiseen jäsenmaahan.

”Hyökkäyksen sattuessa saksalaiset jättäisivät itäiset Nato-kumppanit yksin”, otsikoi saksalaislehti Die Welt.

Sotilasliitto Naton peruspilari on artikla 5, joka velvoittaa keskinäiseen puolustukseen. Toisin sanoen hyökkäystä yhtä jäsenmaata vastaan pidetään hyökkäyksenä kaikkia vastaan. Natoon kuuluu 28 jäsenvaltiota.

Saksalaisista 53 prosenttia on kyselyn mukaan sitä mieltä, ettei Saksan tulisi puolustaa itäisiä jäsenmaita. Seitsemän prosenttia kyselyyn osallistuneista ei osannut sanoa kantaansa tai halunnut vastata.

Pew kysyi kansalaisten mielipiteitä Natoon liittyvistä asioista kahdeksassa jäsenmaassa ja Ruotsissa. Kyselyyn osallistui 9 761 ihmistä.

Baltian maiden ja Puolan puolustamiseen suhtautuivat varsin vastahakoisesti myös britit, espanjalaiset ja ranskalaiset. Briteistä ja ranskalaisista 43 prosenttia oli sitä mieltä, ettei itäisiä jäsenmaita pitäisi puolustaa. Espanjalaisista näin ajatteli 46 prosenttia.

Huomattavasti suurempi puolustusvalmius on Hollannissa, Yhdysvalloissa ja Kanadassa. Näissä maissa selvä enemmistö kannattaisi Nato-velvoitteiden mukaisia sotilastoimia, jos Venäjä hyökkäisi Baltiaan tai Puolaan.